Wara r-riżultat ta' l-aħħar elezzjoni ġenerali li saret il-ġimgħa l-oħra reġa' beda jingħad li hemm ħtieġa ta' riforma elettorali. Għaliex ? Għax kien hemm il-periklu li min ikollu l-inqas voti jmexxi l-Gvern. Tafu għaliex inħoloq dan il-periklu ? Għax meta saru l-aħħar emendi kostituzzjonali dwar il-proċess elettorali kemm il-PN kif ukoll l-MLP kienu moħħhom biss fihom infushom. Ma qagħdux attenti biex jasiguraw illi l-vot ta' kulħadd ikollu l-istess piż. Fil-fatt ftehmu kif "huma" jkunu assigurati li l-voti li jkollhom ikunu riflessi fir-rappreżentanza parlamentari tagħhom. Imma l-ftehim illimitawh biss għal meta jkun hemm żewġ partiti fl-Parlament. Jiġifieri għalihom biss. Injoraw kull ċirkustanza oħra. Bħala riżultat ta' dan it-3810 vot li kisbet l-Alternattiva Demokratika (kwota sħiħa mifruxa ma Malta kollha) m'humiex rappreżentati fil-Parlament. Riżultat ġust u demokratiku f'din l-elezzjoni kien jagħti 34 siġġu lill-PN, 34 siġġu lill-MLP u siġġu wieħed lill-Alternattiva Demokratika. Jiġifieri waħda mill-4 co-options li saru kellha tkun favur l-Alternattiva Demokratika mhux favur il-PN : kellu jkun co-opted Harry Vassallo flok Francis Zammit Dimech ! B'hekk il-kwota sħiħa tal-Alternattiva Demokratika kienet tkun rapprezentata fil-Parlament ukoll. Kull vot kien ikollu valur. Li dan ma sarx huwa minħabba l-emendi li saru fi tmiem is-sena l-oħra bl-approvazzjoni kemm tal-PN kif ukoll tal-MLP. L-emendu kostituzzjonali kellhom approvazzjoni unanima u allura kemm l-PN kif ukoll l-MLP jridu jerfgħu l-piż politiku għalihom. Ħadd ma jista' jwaħħal f'ħadd. Hemm bżonn li r-riżultat elettorali jkun wieħed rifless fi proporzjonalita stretta fil-Parlament. B'hekk biss jista' jkun hemm riżultat ġust.
Lejn Proporzjonalita stretta